Document ID: 32009R0386

32009R0386
L 118/66
SLUŽBENI LIST EUROPSKE UNIJE
12.05.2009.
UREDBA KOMISIJE (EZ) br. 386/2009
od 12. svibnja 2009.
o izmjeni Uredbe (EZ) br. 1831/2003 Europskog parlamenta i Vijeća u pogledu uvođenja nove funkcionalne skupine dodataka hrani za životinje
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje koji se koriste u hranidbi životinja (1), a posebno njezin članak 6. stavak 3.,
budući da:
(1)
Uredba (EZ) br. 1831/2003 uređuje raspodjelu dodataka hrani za životinje u kategorije i nadalje u funkcionalne skupine unutar navedenih kategorija u skladu s njihovim funkcijama i svojstvima.
(2)
Razvijeni su novi dodaci hrani za životinje koji sprečavaju ili smanjuju apsorpciju mikotoksina, pospješuju izlučivanje mikotoksina ili mijenjaju način njihovog djelovanja te tako ublažavaju njihove moguće štetne učinke na zdravlje životinja.
(3)
Korištenje takvih proizvoda ne mora dovesti do povećanja najvećih dopuštenih količina ili orijentacijskih vrijednosti iz Direktive 2002/32/EZ Europskog parlamenta i Vijeća (2), već bi trebalo poboljšati kvalitetu hrane za životinje koja je zakonski na tržištu osiguravajući dodatna jamstva za zaštitu zdravlja životinja i javnog zdravlja.
(4)
S obzirom da navedeni dodaci hrani za životinje ne mogu biti raspoređeni niti u jednu funkcionalnu skupinu iz Uredbe (EZ) br. 1831/2003, potrebno je u kategoriju tehnoloških dodataka dodati novu funkcionalnu skupinu.
(5)
Uredbu (EZ) br. 1831/2003 treba stoga na odgovarajući način izmijeniti.
(6)
Mjere predviđene u ovoj Uredbi su u skladu s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
U točki 1. Priloga I. Uredbi (EZ) br. 1831/2003 dodaje se sljedeća točka:
„(m)
tvari za smanjenje kontaminiranosti hrane za životinje mikotoksinima: tvari koje mogu spriječiti ili smanjiti apsorpciju mikotoksina, pospješiti njihovo izlučivanje ili izmijeniti njihov način djelovanja.”
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 12. svibnja 2009.

Labels: 0
1
17
6